เครือธนชาตชูมาตรการช่วยลูกค้าใต้
ธนาคารธนชาตและธนาคารนครหลวงไทย ออกมาตรการช่วยลูกหนี้ภาคใต้
20 ส.ค. 2554

ธนาคารธนชาตและธนาคารนครหลวงไทย ออกมาตรการช่วยลูกหนี้ภาคใต้
นายสมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ ธนาคารธนชาต เปิดเผยว่า ธนาคารธนชาตและธนาคารนครหลวงไทย ออกมาตรการช่วยเหลือลูกค้าผู้ประสบภัยน้ำท่วมภาคใต้เพื่อช่วยแบ่งเบาภาระของลูกค้า โดยให้พักชำระหนี้เช่าซื้อรถยนต์ได้สูงสุด 90 วัน สามารถขอขยายระยะเวลาผ่อนชำระหนี้ออกไปได้อีกสูงสุด 12 เดือน โดยใช้อัตราดอกเบี้ยอ้างอิงตามสัญญาเดิม แต่ต้องไม่ต่ำกว่า 1.88% ต่อปี รวมถึงจะได้รับการยกเว้นค่าธรรมเนียมปรับหนี้คงค้างและออกหนังสือทวงถาม 
สำหรับผลิตภัณฑ์ บัตรเครดิต บัตรสินเชื่อบุคคล และสินเชื่อส่วนบุคคล เมื่อลูกค้าทำการแจ้งความจำนงค์ขอผ่อนผันสินเชื่อ ธนาคารจะผ่อนผันค่างวดหรือค่าธรรมเนียมและยอดดอกเบี้ยจ่าย ณ งวดนั้นๆ โดยจะนำไปสะสมเป็นยอดจ่ายขั้นต่ำตามรอบบัญชีถัดไป 
ด้านผลิตภัณฑ์สินเชื่อเคหะ ลูกค้าสามารถขอผ่อนผันค่างวดโดยไม่ต้องชำระคืนเงินต้นเป็นเวลานานสูงสุด 12 เดือน โดยชำระเฉพาะดอกเบี้ยกรณีดอกเบี้ยคงที่ คำนวณอัตราดอกเบี้ยตามสัญญากู้เงิน ส่วนกรณีดอกเบี้ยลอยตัวงวดที่ 16 คำนวณอัตราดอกเบี้ยตามสัญญา บวก 0.5% ต่อปี และงวดที่ 712 คำนวณอัตราดอกเบี้ยตามสัญญาบวก 1% ต่อปี นอกจากนี้ ลูกค้าสามารถขอวงเงินกู้เพิ่ม โดยได้วงเงินกู้สูงสุด 1 ล้านบาทเมื่อรวมกับภาระหนี้สินเชื่อเคหะ แล้ว ต้องไม่เกิน 100% ของราคาประเมินเดิมทั้งนี้ ไม่ต้องประเมินราคาหลักประกันใหม่ โดยให้ระยะเวลากู้สูงสุด 10 ปี แต่ไม่เกินระยะเวลาสิ้นสุดสินเชื่อเคหะหลัก อัตราดอกเบี้ย ปีที่ 1 = 4.5%ต่อปี หลังจากนั้น = MLR ลบ 0.5% ต่อปี 
“ธนาคารธนชาตและลูกค้าถือว่าเป็นหุ้นส่วนกัน ในยามปกติเราก็สนับสนุนให้ลูกค้าสามารถทำธุรกิจหรือธุรกรรมทางการเงินได้โดยสะดวก เป้าหมายหลักคือเพื่อประโยชน์ของลูกค้า ดังนั้นในยามที่ลูกค้าเดือดร้อนลำบาก เราก็พร้อมที่จะเข้าไปบรรเทาความเดือดร้อนและช่วยเหลือลูกค้าของเราด้วยเช่นกัน เชื่อว่ามาตรการที่ออกมาในครั้งนี้จะสามารถช่วยบรรเทาความเดือดร้อนและแบ่งเบาภาระของลูกค้าได้เป็นอย่างดี” นายสมเจตน์ กล่าว 
ทั้งนี้ ลูกค้าผู้ประสบภัยสามารถติดต่อสอบถามเกี่ยวกับมาตรการช่วยเหลือจากธนาคารธนชาต และธนาคารนครหลวงไทย ได้ที่สาขาใกล้บ้าน หรือโทร. 1770